Pragfoto’s: Diana steeds ‘koningin van harte’ 25 jaar laterDiana, prinses van Wallis, tydens ŉ besoek aan Melbourne, Australië (Foto: Patrick Riviere/AFP) Daar word gereeld gesê dat almal wat destyds oud genoeg was presies kan onthou waar hulle op 31 Augustus 1997 was toe die nuus gebreek het dat Diana, prinses van Wallis, gesterf het weens beserings wat sy opgedoen het in ŉ motorongeluk in die Pont de l’Alma-tonnel in Parys, Frankryk. Diana se onstuimige lewe vanaf haar verlowing as ŉ skaam en onbekende tiener aan die Britse troonopvolger, tot haar rol as ma en mode- en liefdadigheidsikoon, boei mense steeds oor die hele wêreld 25 jaar ná haar dood. Daar word berig dat haar seuns, prins William en prins Harry, hul ma se afsterwe privaat maar afsonderlik sal herdenk, gegewe die vete wat steeds tussen die broers broei sedert Harry en sy vrou, Meghan Markle, die hertogin van Sussex, se uittrede as werkende koninklikes in 2020. Die broers het vyf jaar terug ŉ reeks openbare herdenkings van haar lewe bygewoon en gepraat van die blywende uitwerking van haar dood op hul lewe. Hulle het egter verlede jaar hul verskille eenkant toe geskuif om ŉ nuwe standbeeld van hul ma te onthul op die dag dat sy haar 60ste verjaarsdag sou vier. Diana se broer, graaf Charles Spencer, het egter ŉ foto op sosiale media gedeel waarop die Britse landsvlag halfmas by Althorp – die Spencers se tuiste en Diana se kinderhuis – hang. Die mees gefotografeerde vrou van die 1980’s en 90’s is vir baie steeds die “koningin van harte” en haar gewildheid leef voort in die eindelose beelde waarin sy byna elke dag van haar lewe vasgevang is. Hier is ŉ terugblik op die minder bekende foto’s deur prinses Diana se lewe voor haar tragiese dood. (Foto: Charles Spencer/Instagram) (Foto: Charles Spencer/Instagram) (Foto: Douglas E. Curran/AFP) (Foto: Patrick Riviere/AFP) (Foto: Jean-Loup Gautreau/AFP) (Foto: Aloke Mitra/ AFP) (Foto: Paul J. Richards/AFP) (Foto: AFP/POOL) (Foto: AFP/POOL) (Foto: The White House/AFP) Bronne: AFP, USA Today.